Молебное пение

пред хирургическим действием

Иерей начинает: Благословен Бог наш:

Чтец: Царю Небесный: Трисвятое. Отче наш: Господи, помилуй, 12 раз. Слава, и ныне: Приидите, поклонимся:

Псалом 70:

На Тя, Господи, уповах, да не постыжуся в век. Правдою Твоею избави мя и изми мя, приклони ко мне ухо Твое и спаси мя. Буди ми в Бога Защитителя и в место крепко спасти мя, яко утверждение мое и прибежище мое еси Ты. Боже мой, избави мя из руки грешнаго, из руки законопреступнаго и обидящаго, яко Ты еси терпение мое, Господи, Господи, упование мое от юности моея. В Тебе утвердихся от утробы, от чрева матере моея Ты еси мой покровитель: о Тебе пение мое выну. Яко чудо бых многим: и Ты помощник мой крепок. Да исполнятся уста моя хваления, яко да воспою славу Твою, весь день великолепие Твое. Не отвержи мене во время старости, внегда оскудевати крепости моей, не остави мене. Яко реша врази мои мне, и стрегущии душу мою совещаша вкупе, глаголюще: Бог оставил есть eго, пожените и имите eго, яко несть избавляяй. Боже мой, не удалися от мене, Боже мой, в помощь мою вонми. Да постыдятся и исчезнут оклеветающии душу мою, да облекутся в студ и срам ищущии злая мне. Аз же всегда возуповаю на Тя и приложу на всяку похвалу Твою. Уста моя возвестят правду Твою, весь день спасение Твое, яко не познах книжная. Вниду в силе Господни: Господи, помяну правду Тебе Единаго. Боже мой, имже научил мя еси от юности моея, и до ныне возвещу чудеса Твоя, и даже до старости и престарения, Боже мой, не остави мене, дондеже возвещу мышцу Твою роду всему грядущему, силу Твою и правду Твою, Боже, даже до вышних, яже сотворил ми еси величия: Боже, кто подобен Тебе? Елики явил ми еси скорби многи и злы, и обращся оживотворил мя еси, и от бездн земли возвел мя еси. Умножил еси на мне величествие Твое, и обращся утешил мя еси, и от бездн земли паки возвел мя еси. Ибо аз исповемся Тебе в людех, Господи, в сосудех псаломских истину Твою, Боже, воспою Тебе в гуслех, Святый Израилев. Возрадуетеся устне мои, егда воспою Тебе, и душа моя, юже еси избавил. Еще же и язык мой весь день поучится правде Твоей, егда постыдятся и посрамятся ищущии злая мне.

Слава, и ныне: Аллилуиа, аллилуиа, аллилуиа, слава Тебе, Боже. (Трижды).

Таже, ектения:

Миром Господу помолимся.

Лик: Господи, помилуй.

О свышнем мире:

О мире всего мира:

О святем храме сем:

О великом Господине:

О Богохранимей стране нашей:

О рабе Божии (рабе Божией) (*имярек*), и о еже простити ему (ей) всякое прегрешение вольное и невольное, Господу помолимся.

О еже мудре управити ум и укрепити руку врача, да хирургическое действие благопоспешно совершит пременение недуга и тяжкия болезни раба Твоего (рабы Твоея) (*имярек*), Господу помолимся.

О еже вскоре, яко сотнича отрока, хананеину дщерь и Петрову тещу, словом силы Своея милостивно исцелити, и от одра болезни воздвигнути его (ю), Господу помолимся.

О еже, якоже иногда разслабленнаго, словом Божественныя Своея благодати скоро от одра болезни воздвигнути, и здрава (здраву) сотворити, Господу помолимся.

О еже не презрети прилежнаго моления раба Своего (рабы Своея), но милостивно услышати и помиловати его (ю) и здравие ему (ей) подати, Господу помолимся.

О еже посетити его (ю) посещением Святаго Своего Духа и исцелити всяк недуг и всякую болезнь, в нем (в ней) гнездящуюся, славы ради имене Своего, Господу помолимся.

О еже милостивно, якоже хананеин, услышати глас моления нас, недостойных рабов Своих, к Нему вопиющих, и, якоже тоя дщерь, помиловати и исцелити больнаго раба Своего (больную рабу Свою) (*имярек*), Господу помолимся.

Заступи, спаси, помилуй:

Пресвятyю, Пречиcтую, Преблагословeнную, слaвную Владычицу нaшу Богородицу и Приснодеву Марию со всеми святыми помянyвше, сaми себе и дрyг дрyга, и вeсь живот нaш Христу Богу предадим.

Возглaс: Яко Милоcтив и Человеколюбец Бог еси, и Тебе слaву возсылaем, Отцу, и Сыну, и Святому Духу, ныне и присно, и во веки веков.

Лик: Аминь.

Таже, Бог Господь: и тропaрь, глaс 4:

Скорый в заступлении Един Сый, Христе,/ скорое свыше покажи посещение страждущым рабом Твоим,/ и избави от недуг и горьких болезней,/ и воздвигни во еже пети Тя и славити непрестанно/ молитвами Богородицы, Едине Человеколюбче.

Слава, глас 3:

Душу мою, Господи, во гресех всяческих/ и безместными деяньми люте разслабленную,/ воздвигни Божественным Твоим предстательством,/ якоже и разслабленнаго воздвигл еси древле,/ да зову Ти, спасаемь:/ Щедрый, даждь ми, Христе, исцеление.

И ныне, глас 2:

Моление теплое и стена необоримая,/ милости источниче, мирови прибежище,/ прилежно вопием Ти:/ Богородице Владычице, предвари/ и от бед избави ны,/ Едина вскоре предстательствующая.

Таже прокимен, глас 7: Помилуй мя, Господи, яко немощен есмь,/ исцели мя, яко смятошася кости моя. Стих: Яко несть в смерти поминаяй Тебе.

К Солуняном послания святаго апостола Павла, чтение

зачало 273 (глава 5, 14-23):

Братие, молим вы, вразумляйте безчинныя, утешайте малодушныя, заступайте немощныя, долготерпите ко всем. Блюдите, да никтоже зла за зло кому воздаст: но всегда доброе гоните и друг ко другу, и ко всем. Всегда радуйтеся. Непрестанно молитеся. О всем благодарите: сия бо есть воля Божия о Христе Иисусе в вас. Духа не угашайте. Пророчествия не уничижайте. Вся же искушающе, добрая держ*и*те. От всякия вещи злыя отгребайтеся. Сам же Бог мира да освятит вы всесовершенны во всем: и всесовершен ваш дух, и душа, и тело непорочно, в пришествие Господа нашего Иисуса Христа да сохранится.

Аллилуиа, глас 7. Стих: Услышит тя Господь в день печали,/ защ*и*тит тя Имя Бога Иаковля.

От Матфея святаго Евангелия чтение

зачало 26 (глава 8,14-17):

Во время оно, пришед Иисус в дом Петров, виде тещу его лежащу и огнем жегому, и прикоснуся руце ея, и остави ю огнь; и воста, и служаше Ему. Позде же бывшу, приведоша к Нему бесны многи, и изгна духи словом, и вся болящыя изцели. Да сбудется реченное Исаием пророком, глаголющим: Той недуги наша прият и болезни понесе.

Таже ектения: Помилуй нас, Боже, по велицей милости Твоей:

Лик: Господи, помилуй. (Трижды).

Еще молимся о великом Господине:

Еще молимся о Богохранимей стране нашей:

Еще молимся о милости, жизни, мире, здравии, спасении, посещении, прощении и оставлении грехов раба Божия (рабы Божия) (*имярек*).

Господи, Иисусе Христе, Боже наш, яко Милосерд всесильною Твоею десницею укрепи руку врача (*имярек*), да хирургическое действие и благое врачевание совершит во славу Имене Твоего Святаго, молим Ти ся, услыши и помилуй.

Врачу душ и телес, со умилением в сердце сокрушенном к Тебе припадаем и, стеняще, вопием Ти: исцели болезнь, уврачуй страсти души и телесе раба Твоего (рабы Твоея) (*имярек*) и прости ему (ей), яко Благосерд, вся прегрешения, вольная и невольная, и скоро воздвигни от одра болезни, молим Ти ся, услыши и помилуй.

Не хотяй смерти грешных, но еже обратитися и живым им быти, пощади и помилуй раба Твоего (рабу Твою) (*имярек*) Милостиве, запрети болезни, отстави всю страсть и весь недуг, утоли огнь, и простри крепкую Твою руку, и, якоже Иаирову дщерь, от одра болезни воздвигни и здрава (или здраву) представи, молим Ти ся, услыши и помилуй.

Огненную болезнь Петровой тещи прикосновением Твоим исцеливый, и ныне люте страждущаго раба Твоего (страждущия рабы Твоея) (*имярек* болезнь благосердием Твоим исцели, здравие ему (ей) скоро подавая, прилежно молим Ти ся, Источниче цельбам, услыши и помилуй.

Возглас: Услыши ны, Боже Спасителю наш, Упование всех концев земли и сущих в мори далече, и Милостив, Милостив буди, Владыко, о гресех наших и помилуй ны, Милостив бо и Человеколюбец Бог еси, и Тебе славу возсылаем, Отцу и Сыну и Святому Духу ныне и присно и во веки веков. Аминь.

Молитва

Господи, Боже наш, Благий Человеколюбче и Врачу душ и телес наших, немощи наша болезненно носяй и недуги наша приемляй; в тихости милуяй, превосходяй беззакония и изымаяй неправды, скорый в помощь и косный во гнев!

Ты, яко Пастырь Добрый, на взыскание пришедый заблуждшаго овчате, малодушным даяй утешение и живот сокрушенным, источник кровоточивыя дванадесятолетен бывший исцеливый и слепорожденному очи открывый, дщерь хананеину от лютаго демона свободивый и исцеление разслабленному даровавый со оставлением грехов его, мытаря словом оправдавый и разбойника в последнем его исповедании приемый, грех мира вземый и на Кресте пригвоздивый. Тебе молимся и Тебе просим, Отче щедрот и Боже всякаго утешения хирургический дар врачевания святителю Луке подавый укрепи руку врача (*имярек*), да нуждную хирургию и врачевание благое совершит раба Твоего (рабы Твоея) (*имярек*) в пременение недуга и тяжкия болезни, чающаго (чающия) еже от Тебе исцеления.

Ей, Благоутробне и Многомилостиве Господи! Исцели раба Твоего (рабу Твою) (*имярек*), воздвигни его (ю) от одра болезненнаго и от ложа озлобления цела и всесовершенна (целу и всесовершенну), посети его (ю) щедротами Твоими, отжени от него (нея) всякий недуг и всякую немощь, даруй его (ю) Церкви Твоей благоугождающа и творяща (благоугождающу и творящу) волю Твою, яко да востав (воставши) рукою Твоею крепкою, поработает Тебе со всяким благодарением.

Твое бо есть, еже миловати и спасати ны, Боже наш, и Тебе славу возсылаем Отцу, и Сыну, и Святому Духу ныне, и присно, и во веки веков. Аминь.

Премудрость. Честнейшую Херувим: Слава Тебе, Христе Боже, упование наше, слава Тебе. Слава, и ныне: Господи помилуй. (Трижды). Благослови.

И отпуст:

Христос, Истинный Бог наш, молитвами Пречистыя Своея Матере, святаго славнаго пророка, Предтечи и Крестителя Иоанна, святых славных и всехвальных апостолов, святаго великомученика и целителя Пантелеимона, иже во святых отца нашего Луки, архиепископа Симферопольскаго, святых и безмездных врачев Космы и Дамиана и всех святых Своих, помилует и спасет нас, яко Благ и Человеколюбец.